सारा दिन, घन्ना और छेनी की आवाज़ आती रहती थी । बड़े-बड़े चट्टान निकल आये थे कूएँ के अंदर, और उनको तोड़ने का एक ही उपाय था, चट्टानों में छेनी-हथौड़े से सुराख बनाना, उनमें बारूद भरना, पलीता लगाना और आग लगा कर भागना । सारा दिन घमाके होते रहते थे । ये हो रहा था हमारे घर में जो कुँआ खोदा जा रहा था वहाँ । घर से बिलकुल लगा ही हुआ है हमारा कुँआ । कुँए की खुदाई के लिए, कई मिस्त्री और मजदूर लगे हुए थे । उन मजदूरों में एक कुली का नाम 'मज़हर' था, मुसलमान था (इसका ज़िक्र बाद में आएगा इसलिए अभी बता दे रही हूँ) । पलीतों में आग लगा कर सारे मिस्त्री-कुली, घर के अन्दर भाग आते थे और धमाकों का इंतज़ार करते थे । कुँआ के अन्दर चट्टान, पत्थरों में तब्दील हो जाते थे, जिन्हें बाद में बाहर निकाला जाता था । कुछ पत्थर आँगन में भी आ गिरते थे ।कुछ धमाके इतने तेज़ होते कि, घर की दीवार तक दरक गयी...आज भी वो दरकी हुई दीवार, नज़र आती है ।